Source: http://www.bihon.ro/este-cel-mai-important-meci-2/1499842
Timestamp: 2018-01-17 21:59:12+00:00

Document:
„Este cel mai important meci” - BIHON
„Este cel mai important meci”
la	30. ianuarie 2015 09:25
Orădenii nu au amintiri prea plăcute din întâlnirile cu CSU Atlassib FOTO: ROLLANDFOTO
CSM U Oradea primeşte vineri vizita echipei CSU Atlassib Sibiu, de la ora 20:00.
CSU Atlassib poate fi considerată o adevărată „piază rea” pentru orădeni în actualul sezon, în care a obţinut nu mai puţin de trei victorii în faţa noastră, două în Cupa României, respectiv unul în turul Ligii Naţionale. Toate trei au fost victorii „la mustaţă”, la doar două puncte diferenţă, scoruri 83-81, 82-80 şi 86-84. CSM U Oradea are datoria de a întrerupe această serie neagră în faţa echipei sibiene şi de a-şi lua o mult-aşteptată revanşă.
„Este un meci foarte important pentru noi, poate cel mai important din retur, pentru că are implicaţii majore în clasament. Întâlnim o echipă puternică, dar sperăm să câştigăm, pentru că o eventuală înfrângere ne-ar complica foarte mult situaţia, în lupta pentru primele locuri. Respectăm formaţia sibiană, dar avem şi noi atuurile noastre”, ne-a declarat managerul CSM U Oradea, Şerban Sere.
„Partidă echilibrată”
Oficialul orădean speră că echipa sa a învăţat ceva din eşecul din meciul precedent, cu U BT Cluj-Napoca. „Va fi un meci echilibrat, între două echipe de valori sensibil egale. Noi nu ne mai putem permite să fim învinşi din nou acasă. Cred că băieţii au învăţat ceea ce trebuia din partida pierdută cu Clujul şi sperăm că aşa ceva nu se va mai repeta”, afirmă Şerban Sere.
Antrenorul orădean Cristian Achim va trebui să ia din nou ingrata decizie a desemnării celor şase jucători străini pe care-i va trimite pe teren în acest meci, din totalul de şapte pe care-i are la dispoziţie.
Meciul CSM U Oradea – CSU Atlassib Sibiu va avea loc vineri la Arena „Antonio Alexe”, cu începere de la ora 20:00. Partida contează pentru etapa a 17-a a Ligii Naţionale de baschet masculin şi va fi condusă de brigada de arbitri Marius Ciulin (Constanţa), Bertalan Istvan (Cluj-Napoca), Dragoş Nicolae (Bucureşti). Etapa din acest weekend programează meciuri importante în lupta pentru primele opt locuri: BC Mureş Târgu Mureş – BC Timişoara, CSU Asesoft Ploieşti – Steaua CSM EximBank, Gaz Metan Mediaş – BCM U Piteşti, U BT Cluj-Napoca – SCM U Craiova şi CS U Cluj-Napoca – Timba Timişoara.
Taguri: baschet masculin, CSM U Oradea, CSU Atlassib Sibiu

References: CSM 
 CSM 
 CSM 
 CSM 
 CSM 
 CSM